### Resume

[adresse] ønsker at opføre en akkumuleringstank ved siden af flisanlægget på [adresse] i [adresse].

De søger om en dispensation fra lokalplan nr. 1032 til en tank med en diameter på 20 meter i en højde på 40 meter.

Tanken skal benyttes som akkumuleringstank, så overskudsvarme fra Danpo kan benyttes i varmeproduktionen.

### Sagsfremstilling

![](data:image/png;base64...)

Figur: Placering af tanken

[adresse] vil meget gerne bidrage til den grønne omstilling, og samtidig vise borgerne i Give og Farre en god mulighed og oplevelse af, hvordan dette kan gøres.

[adresse] ønsker at opføre en akkumuleringstank i stål ved siden af flisanlægget på [adresse] i [adresse].

De ansøger om dispensation fra lokalplan nr. 1032 til en tank med en diameter på 20 meter i en højde på 40 meter.

Såfremt det på ingen måde er muligt, søges der alternativt om at opføre to tanke med en diameter på 16-18 meter i en højde på 25 meter over terræn. Det vil øge udgiften til tanken med 20%.

Formålet med projektet er etablering af en ca. 5 MW eldrevet varmepumpe, der udnytter overskudsvarme fra industrivirksomheden Danpo i [adresse]. Varmepumpeanlægget omfatter en varmepumpe, samt transmissionsledning i terræn mellem Danpo og Give Fjernvarme. Incitamentet for implementeringen af en varmepumpe er, at udnytte overskudsvarmen og dermed reducere brændselsforbruget til fjernvarme. Herudover er det ønsket at kunne nedbringe den samlede CO2-udledning samt bidrage til en konkurrencedygtig varmepris i forsyningsområdet.

For at driften kan absorbere og distribuere denne overskudsvarme, skal der etableres en varmeakkumulerings tank på ca. 10.000 m3. På denne måde kan [adresse] bruge overskudsvarmen og kombinere de enkelte varmeproducerende anlæg bedst muligt.

[adresse] vil gerne indgå i dialog omkring den arkitektoniske fremtræden af tanken, måske som en skulptur i landskabet, samt evt. anden brug af denne i form af f.eks. rappelling eller anden sport eller måske en udsigtsplatform.

![](data:image/png;base64...)

Figur: Skitse af tanken på 40 meter ved fjernvarmanlægget

Team Varmes udtalelse

Umiddelbart vurderer Team Varme, at projektforslaget er positivt samfundsøkonomisk, og forventes at kunne godkendes efter varmeforsyningsloven.

Plangrundlag

For ejendommen gælder lokalplan nr. 1032, delområde E.I. Delområdet må anvendes til erhverv i miljøklasse 4-6.

Lokalplanen fastlægger at bygninger maksimum må være 15 meter høje, men at enkelte bygningsdele kan opføres i en større højde hvis hensyn til virksomhedens indretning og drift nødvendiggør det. Det kræver en dispensation fra lokalplanen.

Vedrørende anvendelse til rekreative formål som f.eks. rappelling og udsigtspunkt, vurderes det ikke at være i overensstemmelse med lokalplanens anvendelsesbestemmelse.

Såfremt tanken på 40 meter kræver en ny lokalplan, har Give Fjernvarme ikke mulighed for at afvente denne, da det er nu muligheden i forhold til Danpo er til stede.

Dialog

Forvaltnigen har været i dialog med Give Fjernvarme og de stedlige interessenter ved Give Udviklingsråd og Give Handel & Erhverv.

[adresse] har på den baggrund holdt møde med Give Udviklingsråd og Give Handel & Erhverv, hvor projektet er blevet grundig gennemgået. Give Udviklingsråd og Give Handel & Erhverv opfordrer på det kraftigste til, at Vejle Kommune sætter gang i projektet hurtigst muligt. De bakker op om den høje tank, og alternativt de to mindre.

### Klima og resiliensvurdering

[adresse] fremhæver følgende energimæssige fordele ved projektet:

* Sektorkobling mellem industrien og Fjernvarmen.
* Grøn omstilling ved udfasning af gas, samt en halvering af flisforbruget for Give Fjernvarme med tilsvarende CO2 reduktion til følge.
* Overskudsvarmen dækker ca. 50% af Give Fjernvarmes varmeproduktion, hvilket fjerner både CO2 kvoterne samt CO2 udledningen fra naturgas.
* Mulighed for at tilbyde fjernvarme til både Danpo i deres produktion, samt rumopvarmning (Danpo har pt. et forbrug på 293.000 m3 gas, og dermed en næsten komplet reduktion af CO2 udledningen for gasfyringen).
* Mulighed for at tilbyde borgere i [adresse] og omegn tilslutning til fjernvarme. Disse er pt. gasfyrede eller oliefyrede individuelle anlæg.
* Danpo kan reducere deres elforbrug voldsomt, da de ikke skal bruge deres kølemaskiner, og får dermed en grønnere produktion.
* Ligeledes formindskes spildevandsudledningen fra virksomheden betragteligt.

### Teknik- og Miljødirektøren indstiller,

|  |  |
| --- | --- |
| at | der dispenseres fra lokalplan nr. 1032 til en tank på op til 40 meter. |

### Beslutning

Godkendt.